राष्ट्रिय संघलाई राखेपको ११ बुँदे निर्देशन
राष्ट्रिय खेलकुद परिषद् (राखेप) ले नयाँ वर्षको दिन शनिबार राष्ट्रिय खेल संघलाई ११ बुँदे निर्देशन दिएको छ । राष्ट्रिय खेल संघले आफ्नो खेल संरचनाअनुरुप सञ्चालन गर्ने राष्ट्रिय तथा अन्तर्राष्ट्रिय स्तरको प्रतियोगिता एवं सहभागिता, नियमित प्रशिक्षण, सेमिनार, ग्रेडिङ, संगठन संरचना तथा आर्थिक क्रियाकलापलगायतका विषयमा १५ दिनभित्र निर्देशन कार्यान्वयनसम्बन्धी खाका राखेपसमक्ष पेस भनिएको छ ।
काठमाडौँ — राष्ट्रिय खेलकुद परिषद् (राखेप) ले नयाँ वर्षको दिन शनिबार राष्ट्रिय खेल संघलाई ११ बुँदे निर्देशन दिएको छ । राष्ट्रिय खेल संघले आफ्नो खेल संरचनाअनुरुप सञ्चालन गर्ने राष्ट्रिय तथा अन्तर्राष्ट्रिय स्तरको प्रतियोगिता एवं सहभागिता, नियमित प्रशिक्षण, सेमिनार, ग्रेडिङ, संगठन संरचना तथा आर्थिक क्रियाकलापलगायतका विषयमा १५ दिनभित्र निर्देशन कार्यान्वयनसम्बन्धी खाका राखेपसमक्ष पेस भनिएको छ ।शुक्रबार सदस्य–सचिवस्तरीय निर्णयानुसार राष्ट्रिय खेल संघलाई उक्त निर्देशन दिएको राखेपले जनाएको छ । राष्ट्रिय खेलकुद विकास ऐन, २०७७ को दफा २८ को देहाय (ड) अनुसार भएको निर्देशन सम्बन्धमा तोकिएको अवधिभित्र कार्यान्वयनको स्पष्ट खाका र तालिकासहितको जवाफ उपलब्ध गराउन भनिएको छ ।राखेपको ११ बुँदे निर्देशन :-१. राष्ट्रिय खेलकुद विकास ऐन, २०७७ को दफा २२ को उपदफा १ (ग) बमोजिम आवधिक निर्वाचन नभएका राष्ट्रिय खेल संघ/महासंघलाई निर्वाचन कार्यान्वयनको खाका र समयतालिका पेश गर्नुपर्ने । २. प्रचलित कानुन बमोजिम संघ/महासंघ नवीकरण हुन आउँदा चालु आवको वार्षिक प्रतिवेदन र लेखा परीक्षण प्रतिवेदन २ र २ प्रति, आगामी वर्षको कार्ययोजनासहित प्रचलित कानुनी भएका व्यवस्थाअनुरुप अनिवार्य रूपमा समावेश भई आउनुपर्ने ।३.राष्ट्रिय खेल संघले पेस गर्ने खेलकुदसम्बन्धी नीति, कार्ययोजना तथा वार्षिक खेलकुद कार्यक्रम तयार गर्दा फरक क्षमता भएका खेलाडीले खेल्ने पारा खेलकुदसम्बन्धी योजना तथा खेलकुद कार्यक्रम समावेश गर्नुका साथै संघको विधान तथा उद्देश्यमा पारा खेलकुदसम्बन्धी व्यवस्था अनिवार्यसमावेश गरी जानकारी परिषदलाई गराउनुपर्ने ।४. आर्थिक कारोबार गर्दा आर्थिक कार्यविधि तथा वित्तीय उत्तरदायित्व ऐन, २०७६ बमोजिम गर्न/गराउन लगाउने र सामग्री तथा सेवा खरिद गर्दा सार्वजनिक खरिद ऐन, २०६३ तथा सार्वजनिक खरिद नियमावली, २०६४ बमोजिम गर्न/गराउनुपर्ने ।५.राष्ट्रिय खेल संघ/ महासंघको विषयमा परेका निवेदन/उजुरीको सम्बन्धमा परिषदबाट माग गरिएको राय/ प्रतिक्रिया एवं आवश्यक कागजात तोकिएको समयभित्र अनिवार्य बुझाउनुपर्ने ।६. अन्तर्राष्ट्रिय संघ/महासंघ तथा अन्तर्राष्ट्रिय संस्था वा व्यक्तिबाट सहयोग प्राप्त गर्दा राष्ट्रिय खेलकुद विकास ऐन, २०७७ को दफा २८ को देहाय (ज) बमोजिम परिषदको सिफारिसमा मन्त्रालयमार्फत नेपाल सरकारको अर्थ मन्त्रालयको स्वीकृति लिनुपर्ने साथै, अन्तर्राष्ट्रिय संघ/महासंघ, अन्तर्राष्ट्रिय संस्था तथा परिषदबाट प्राप्त अनुदान वा अनुदान बाहेक संघ तथा महासंघहरुको अन्य स्रोतबाट सञ्चालन भएका खेलकुदसम्बन्धी कार्यक्रम सम्पन्न भएपछि प्रतिवेदन १५ (पन्ध्र) दिनभित्र परिषदमा अनिवार्य बुझाउनुपर्ने ।७.संघ/महासंघले परिषदसमक्ष आर्थिक सहयोग एवं अनुदान माग गरी पठाउँदा वा सिफारिस गरी पठाउँदा परिषदद्वारा स्वीकृत प्रतियोगिता र कार्यक्रमको लागि मात्र माग गरि वा सिफारिस गरी पठाउनुपर्ने । राष्ट्रिय खेल संघ/महासंघको आयोजना एवं सहभागितामा हुने उपरोक्त खेलकुद गतिविधिहरुको लागि अन्तर्राष्ट्रिय संघ/महासंघ एवं परिषदबाट प्राप्त आर्थिक सहयोगको विवरण संघ/महासंघको वार्षिक लेखा परीक्षण प्रतिवेदनमा स्पष्ट उल्लेख भई परिषदसमक्ष पेश गर्नुपर्ने । साथै, राष्ट्रिय तथा अन्तर्राष्ट्रिय स्तरका प्रतियोगिता आयोजना गर्दा तथा सहभागिता जनाउादा सहभागी खेलाडी, प्रशिक्षक एवं व्यवस्थापकहरुको खेलकुद विमालेख अनिवार्य रुपमा भएको हुनुपर्ने । अन्तर्राष्ट्रिय प्रतियोगितामा सहभागी हुँदा खेलाडीसँग आवश्यक प्रशिक्षक तथा अफिसियलको संख्या पेश गर्नुपर्ने ।८. महासंघ तथा संघले आर्थिक कारोबारको सहजताका लागि आर्थिक विनियम तर्जुमा गर्दा परिषदको स्वीकृतिमा नेपाल सरकारको आर्थिक कार्यविधिसँग नबाझिने गरी तयार गर्नुपर्ने ।९.मार्सल आर्टसम्बन्धी खेल संघहरूबाट डान/डिग्रीको सर्टिफिकेट उपलव्ध गराउँदाको शुल्क तथा आबद्ध डोजो/डोजाङ्ग, क्लबलगायतका खेलकुद गतिविधि संचालन गर्ने संस्थाको दर्ता र आवद्ध शुल्क/नवीकरण शुल्क/खेलाडी परिचय–पत्र शुल्कसम्बन्धी व्यवस्था संघ/महासंघको विधान/नियम/कार्यविधिमा स्पष्ट व्यवस्था हुनु पर्ने र प्राप्त सम्पूर्ण शुल्कहरुको विवरण पारदर्शी र स्पष्ट हुनुका साथै उपयोग र खर्च सम्बन्धी व्यवस्था संघ/महासंघको कार्यविधिमा उल्लेख हुनुपर्ने । साथै राष्ट्रिय खेल संघ/महासंघको आम्दानी तथा खर्चसम्बन्धी सम्पूर्ण विवरण प्रत्येक वर्षको असोज मसान्तभित्र परिषदसमक्ष अनिवार्य बुझाउनुपर्ने ।१०. परिषदसमक्ष विभिन्न खलकुदसम्बन्धी कार्यक्रम तथा प्रतियोगितासँग सम्बन्धित भुक्तानीको लागि अनुरोध गर्दा भुक्तानीको विषयसँग सम्बन्धित कार्यक्रम सम्पन्न र प्रगतिको विस्तृत प्रतिवेदन २ प्रति, त्यसको डिजिटल कपी र सक्कल बिल भर्पाई र अन्य आवश्यक सम्पूर्ण कागजात समावेश गरी पठाउनुपर्ने ।११. राष्ट्रिय खेल संघ/महासंघले राष्ट्रिय खेलकुद विकास ऐन, २०७७ को दफा २८ लाई पूर्ण पालना गरी आ–आफ्नो खेलकुद गतिविधि एवं कृयाकलाप सञ्चालन गर्नुपर्ने ।